Lesufi besorg oor misdaad by skoleArgieffoto Panyaza Lesufi, Gautengse LUR vir onderwys, sê hy is uiters besorg en teleurgesteld oor die vlak van misdaad wat sedert die begin van 2019 by skole aangemeld is. “Dit is kommerwekkend dat die departement altesaam R121 348 663.40 verloor het. In ongeveer 256 skole in Gauteng is 262 gevalle van diefstal en vandalisme aangemeld; 187 gevalle waar leerders geboelie is en 107 gevalle van geweld en aanranding,” het Lesufi gesê. “Misdaad soos diefstal en vandalisme het tot die verlies van waardevolle hulpbronne gelei wat ten doel gehad het om die gehalte van onderrig aan leerders te verbeter. Ongelukkig beskou sommige persone ons hulpbronne as ŉ geleentheid om misdaad te pleeg en ons leerders te beroof van hul reg tot basiese opleiding.” Lesufi het bygevoeg dat, alhoewel die departement ondersteuning ontvang van wetstoepassers, is daar nog baie wat gedoen kan word. “Wetstoepassingsagentskappe moet op onderwys fokus in hul sekuriteitanalise, veiligheid en risiko. Dan kan die departement fokus op sy eie hoofmandaat.” Hy doen ŉ beroep op gemeenskappe om eienaarskap te neem van hul skole en oorlog te verklaar teen kriminele wat skole teiken. “Leerders moet altyd fokus op hul onderrig en gedissiplineerd wees.”